पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक/सांपला. दिल्ली-रोहतक राष्ट्रीय राजमार्ग नंबर-10 पर इस्माइला पुल के पास बाइक सवार युवकों ने गिझी के 45 वर्षीय बलवान सिंह की गोली मारकर हत्या कर दी और कार छीनकर फरार हो गए। मृतक के दोस्त रमेश ने खेतों में भागकर जान बचाई। घटना बुधवार रात करीब आठ बजे की है।
सांपला पुलिस ने अज्ञात युवकों के खिलाफ हत्या का केस दर्ज कर लिया है, लेकिन देर रात तक हमलावरों का सुराग नहीं लग सका। वहीं, शव को पीजीआई के डेड हाउस में रखवाया गया है, जहां गुरुवार को पोस्टमार्टम कराया जाएगा। गिझी निवासी 45 वर्षीय बलवान सिंह स्विफ्ट कार किराए पर चलाता था। करीब आठ बजे वह अपने दोस्त गांव के ही युवक रमेश के साथ इस्माइला गया, जहां दोनों पुल के नजदीक सड़क किनारे कार खड़ी कर बातचीत करने लगे। साथ ही अंदर से गाड़ी की लाइट बंद कर ली। इसी बीच बाइक पर दो युवक आए और गाड़ी उनके हवाले करने को कहा।
बलवान ने गाड़ी से नीचे उतरकर इससे इंकार कर दिया। इस पर ताव में आकर एक युवक ने उस पर गोली दाग दी, जो कमर को चीरते हुए निकल गई। बलवान वहीं ढेर हो गया। रमेश जान बचाने के लिए खेतों की तरफ भाग गया। एक हमलावर बाइक और दूसरा कार लेकर दिल्ली की तरफ फरार हो गया। मौके पर भीड़ जमा हो गई। मामले की सूचना पुलिस कंट्रोल रूम में दी गई।
एसपी विवेक शर्मा एफएसएल टीम के साथ मौके पर पहुंचे और शव को कब्जे में लेकर पंचनामा किया। साथ ही मृतक के परिजनों को बुलाया गया। इसके बाद सीआईए, स्पेशल स्टाफ व सांपला पुलिस को हमलावरों को पकड़ने की हिदायत दी। देर रात तक पुलिस आसपास के इलाके में छापेमारी कर रही थी, लेकिन हत्यारों का सुराग नहीं लग सका।
आधा घंटा देरी से पहुंची पुलिस
घटनास्थल पर मौजूद ग्रामीणों ने बताया कि वारदात की सूचना देने के लिए सबसे पहले सांपला थाने के नंबर 263419 पर संपर्क किया गया, लेकिन हर बार नंबर व्यस्त मिला। इसके बाद थाना प्रभारी के मोबाइल नंबर 9996781019 पर संपर्क किया, जो बंद मिला। फिर, कंट्रोल रूम में सूचना दी गई। उन्होंने कहा कि अगर पुलिस समय रहते पहुंची जाती तो हमलावर शायद पकड़ में आ सकते थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn